Komission asetus (EY) N:o 1654/2001, annettu 14 päivänä elokuuta 2001, asetuksesta (EY) N:o 1750/1999 poikkeamisesta maatalouden ympäristötoimenpiteiden osalta annetun asetuksen (EY) N:o 649/2001 muuttamisesta



Virallinen lehti nro L 220 , 15/08/2001 s. 0015 - 0016



Komission asetus (EY) N:o 1654/2001, annettu 14 päivänä elokuuta 2001, asetuksesta (EY) N:o 1750/1999 poikkeamisesta maatalouden ympäristötoimenpiteiden osalta annetun asetuksen (EY) N:o 649/2001 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30 päivänä kesäkuuta 1992 annetun neuvoston asetuksen (ETY) N:o 2078/92(1), sellaisena kuin se on viimeksi muutettuna komission asetuksella (EY) N:o 2772/95(2), ja erityisesti sen 9 artiklan, ottaa huomioon Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999(3) ja erityisesti sen 34 artiklan, sekä katsoo seuraavaa: (1) Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun neuvoston asetuksen (EY) N:o 1257/1999 soveltamista koskevista yksityiskohtaisista säännöistä 23 päivänä heinäkuuta 1999 annetun komission asetuksen (EY) N:o 1750/1999(4), sellaisena kuin se on muutettuna asetuksella (EY) N:o 672/2001(5), 12 artiklassa vahvistetaan edellytykset, jotka kaikkien kotieläintuotannon laajaperäistämiseen tai muunlaiseen kotieläinten hoitoon tähtäävän maatalouden ympäristösitoumusten on täytettävä. Mainitun artiklan mukaisesti eläintiheys on määriteltävä ottaen huomioon tilan koko laidunkarja. (2) Koska todettujen BSE-tapausten lisääntymisestä huolestuneet kuluttajat ovat vähentäneet naudanlihan käyttöä huomattavasti ja naudanlihamarkkinoille on tästä syystä syntynyt vaikea tilanne, yhä suurempi määrä nautaeläimiä jää tilalle. Nämä eläimet otetaan huomioon tilan eläintiheyttä määritettäessä, ja viljelijä voi sen vuoksi jäädä vaille säädettyä tukea, ja häneen voidaan soveltaa sitoumuksen noudattamatta jättämisestä säädettyjä seuraamuksia. (3) Komission asetuksessa (EY) N:o 649/2001(6) säädetään korjauskertoimen soveltamisesta tilalla todettujen nautayksikköjen määrään 16 päivään huhtikuuta 2001 asti. Lisäksi siinä säädetään, että asianomaisilla viljelijöillä on mahdollisuus peruuttaa maatalouden ympäristösitoumuksensa ilman, että sovelletaan tällaisten tilanteiden varalle säädettyjä seuraamuksia. Tällainen peruuttaminen voitiin tehdä 1 päivän huhtikuuta ja 15 päivän kesäkuuta 2001 välisenä aikana. (4) Koska naudanlihamarkkinoiden tilanne on edelleen vaikea, sitä jaksoa, jonka aikana viljelijä voi peruuttaa sitoumuksensa, olisi pidennettävä neljällä kuukaudella. (5) Tässä asetuksessa säädetyt toimenpiteet ovat maatalouden rakenteiden ja maaseudun kehittämisen komitean lausunnon mukaiset, ON ANTANUT TÄMÄN ASETUKSEN: 1 artikla Korvataan asetuksen (EY) N:o 649/2001 2 artiklan ensimmäinen kohta seuraavasti: "Tämän asetuksen voimaantulopäivän ja 15 päivän lokakuuta 2001 välisenä aikana viljelijä voi peruuttaa asetuksen (ETY) N:o 2078/92 tai asetuksen (EY) N:o 1257/1999 mukaisen nautaeläinten kasvatuksen laajaperäistämiseen tähtäävän maatalouden ympäristösitoumuksen kokonaan tai osittain ilman, että sovelletaan tällaisten tilanteiden varalle säädettyjä seuraamuksia." 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä elokuuta 2001. Komission puolesta Franz Fischler Komission jäsen (1) EYVL L 215, 30.7.1992, s. 85. (2) EYVL L 288, 1.12.1995, s. 35. (3) EYVL L 160, 26.6.1999, s. 80. (4) EYVL L 214, 13.8.1999, s. 31. (5) EYVL L 93, 3.4.2001, s. 28. (6) EYVL L 91, 31.3.2001, s. 49.